謝李侍郎贈御書
作者：王十朋
朝代：宋

paragraphs: 君不見西京孝武稱材雄，致治欲與唐虞同。
詔求賢良論闕政，翻取曲學公孫弘。
又不見文宗在唐號儒雅，制詔勤勤策群下。
劉蕡切直棄不收，卒使太阿歸宦者。
吾皇策士親臨軒，不爲故事求空言。
猶疑有司效馮宿，或恐前列登公孫。
九天賜下飛奎翰，照眼昭回悼雲漢。
抑尚忠諛有訓詞，品題高下由宸斷。
儒宗被命持文衡，銀鈎拜賜恩非輕。
歸將樂石刊聖語，分貺下及狂愚生。
畎畆惓倦蓄忠憤，射策自慙言不盡。
它日倘陪鴛鷺行，願效魏公攄底藴。